ตั้งทีมสู้คดีฟ้องกลับเจ้าหนี้นอกระบบ
ยธ.อึ้งหลอกให้กู้ไปทำงานนอกเซ็นสัญญาเปล่ากลับมาหมดตัว
19 ส.ค. 2554

ยธ.อึ้งหลอกให้กู้ไปทำงานนอกเซ็นสัญญาเปล่ากลับมาหมดตัว
กระทรวงยุติธรรมลงดาบปราบแก๊งเจ้าหนี้นอกระบบหลอกไปทำงานต่างประเทศ กลับมาถูกยึดบ้าน 
พ.ต.อ.ทวี สอดส่อง รองปลัดกระทรวงยุติธรรม ในฐานะผู้อำนวยการศูนย์ช่วยเหลือลูกหนี้ที่ไม่ได้รับความเป็นธรรม เปิดเผยว่า ได้จัดตั้งคณะอนุกรรมการร่วมระหว่างกระทรวงยุติธรรม กรมสอบสวนคดีพิเศษ (ดีเอสไอ) กรมสรรพากร สำนักงานป้องกันและปราบปรามการฟอกเงิน (ปปง.) และเจ้าหน้าที่ตำรวจ เพื่อเข้าไปช่วยเหลือลูกหนี้ที่ถูกเจ้าหนี้นอกระบบฟ้องบังคับคดีโดยไม่เป็นธรรม 
โดยการสนับสนุนให้ลูกหนี้ไปร้องคัดค้านเพื่อชะลอการบังคับขายทอดตลาด รวมทั้งสนับสนุนให้ลูกหนี้รวมกลุ่มกันฟ้องกลับเจ้าหนี้ ที่ส่วนใหญ่เป็นคนมีหน้าตาในสังคมและมีพรรคพวกข้าราชการในต่างจังหวัด 
พ.ต.อ.ทวี ระบุว่า ที่ผ่านมาพบกลุ่มลูกหนี้นอกระบบใน จ.ชัยภูมิและขอนแก่นจำนวนมาก ถูกฟ้องร้องบังคับคดีและอยู่ระหว่างการยึดทรัพย์ขายทอดตลาด เนื่องจากเจ้าหนี้นอกระบบชักชวนให้ลูกหนี้ไปทำงานต่างประเทศ เช่น ไต้หวัน โดยเสนอออกค่าใช้จ่ายให้ แต่ญาติต้องมาลงนามสัญญาโดยไม่กรอกข้อความและวงเงิน พร้อมนำโฉนดที่ดินมาเป็นหลักทรัพย์ค้ำประกันและยึดบัตรเอทีเอ็มไว้
หลังจากนั้นเจ้าหนี้จะให้กรอกสัญญากู้ยืมเงินในจำนวนที่สูงกว่าความจริง เช่น ออกค่าใช้จ่ายไปทำงานที่ไต้หวัน 4.5 หมื่นบาท แต่กรอกสัญญาสูงถึง 1.8-2.4 แสนบาท และให้ทำสัญญาวันที่เดินทางออกไปต่างประเทศ พอลูกหนี้กลับมาเจ้าหนี้ก็ฟ้องเรื่องการกู้ยืมเงิน ซึ่งบางคนคิดว่าจ่ายเงินครบแล้ว แต่สุดท้ายก็ยังถูกฟ้อง 
สาเหตุที่ลูกหนี้แพ้คดีเนื่องจากไม่ไปสู้ในชั้นศาล ทำให้ศาลพิพากษาให้ลูกหนี้แพ้ ต้องชำระหนี้ตามฟ้อง เจ้าหนี้ก็ดำเนินการบังคับคดียึดอายัดทรัพย์ และเจ้าหนี้ก็เข้าไปประมูลในราคาที่ถูกลงถึง 50% ของราคาประเมิน 
“เห็นได้ชัดว่าลูกหนี้ไม่ได้รับความเป็นธรรม เนื่องจากตรวจสอบพบว่าสัญญาเงินกู้ไม่มีมูลหนี้จริง ลงสัญญาเปล่าไม่มีการส่งมอบเงินตามสัญญาเงินกู้จริง ถือว่าสัญญาไม่สมบูรณ์และเจ้าหนี้ใช้สิทธิไม่สุจริตในการฟ้องคดี” พ.ต.อ.ทวี ระบุที่จะอำนวยความสะดวกในการฟ้องร้อง รวมทั้งมีทีมทนายโดยตรง ซึ่งหาลุกหนี้ไปต่อสู้คดีเพียงลำพังก็ไม่มีเงินไปว่าจ้างทนาย ซึ่งเจ้าหนี้บางคนเป็นครูมีคดีฟ้องร้องเป็นร้อยคดีจะวิ่งรอกเบิกความทุกวันเอาเวลาที่ไหนไปทำงาน นอกจากนี้ยังพบว่ามีการ จะใช้อิทธิพลและข้อมูลเท็จ ฟ้องร้องดำเนินคดี บังคับคดี ยึด อายัดทรัพย์ขายทอดตลาดอย่างเป็นมืออาชีพ ทำเสมือนใช้กระบวการยุติธรรมเป็นเครื่องมือในการทวงหนี้และหาผลประโยชน์” พ.ต.อ.ทวี